Komisijos reglamentas (EB) Nr. 1687/2002
2002 m. rugsėjo 25 d.
dėl papildomo laikotarpio, skiriamo pranešimui apie tam tikras, jau rinkoje esančias veikliąsias medžiagas, naudojamas biociduose, kaip nustatyta Reglamento (EB) Nr. 1896/2000 4 straipsnio 1 dalyje
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidų pateikimo į rinką [1], ypač į jos 16 straipsnio 2 dalį,
kadangi:
(1) Pagal Direktyvą 98/8/EB turi būti vykdoma darbo programa, kad būtų iš naujo peržiūrėtos visos biocidų veikliosios medžiagos 2000 m. gegužės 14 d. jau esančios rinkoje (toliau - esamos veikliosios medžiagos). Pirmasis darbo programos etapas buvo įtvirtintas 2000 m. rugsėjo 7 d. Komisijos reglamentu (EB) Nr. 1896/2000 dėl Europos Parlamento ir Tarybos direktyvos 98/8/EB dėl biocidinių produktų 16 straipsnio 2 dalyje nurodytos programos pirmojo etapo [2]. Pagal Direktyvą 98/8/EB Komisija turi nustatyti darbo programos grafiką.
(2) Pagal Reglamento (EB) Nr. 1896/2000 3 straipsnio 1 dalį kiekvienas į rinką pateiktos esamos veikliosios medžiagos, skirtos naudoti biociduose, gamintojas iki 2002 m. kovo 28 d. minėtą veikliąją medžiagą identifikuoja, pateikdamas Komisijai informaciją. Pagal minėto reglamento 4 straipsnio 1 dalį ir 8 straipsnio 1 dalį gamintojai, receptūros sudarytojai ir asociacijos, norinčios pateikti paraišką dėl esamos veikliosios medžiagos įtraukimo į Direktyvos 98/8/EB I, IA arba IB priedą viename arba daugiau produktų tipuose, iki 2002 m. kovo 28 d. turi pranešti Komisijai apie šią veikliąją medžiagą. Pagal minėto reglamento 3 straipsnio 2 dalį šie gamintojai arba receptūros sudarytojai neturi parengti atskiros informacijos apie identifikavimą.
(3) Buvo sudarytas pirminis esamų veikliųjų medžiagų, kurios buvo identifikuotos pagal Reglamentą (EB) Nr. 1896/2000, sąrašas [3]. Be to, taip pat buvo sudarytas pirminis esamų veikliųjų medžiagų sąrašas, apie kurias buvo pranešta bent vieną kartą pagal Reglamento (EB) Nr. 1896/2000 4 straipsnio 1 dalį arba 8 straipsnio 1 dalį. Šiame sąraše nurodytos visos esamos veikliosios medžiagos, apie kurias pranešta, konkretūs produktų tipai ir Direktyvos 98/8/EB priedas, kurias siekiama įtraukti į sąrašą [4].
(4) Šie sąrašai neturėtų būti viešai prieinami, kol pagal Reglamento (EB) Nr. 1896/2000 4 straipsnio 1 dalį 2002 m. kovo 28 d. nepasibaigs gautinis pranešimų apie esamas veikliąsias medžiagas viename ar keliuose produktų tipuose pateikimo terminas. Kad darbo programos pirmojo etapo, susijusio su rinkoje esančiomis esamomis veikliosiomis medžiagomis, sukūrimas ir įgyvendinimas būtų skaidrus ir aiškus, turėtų būti sudarytos sąlygos, kad gamintojai, receptūros sudarytojai ir asociacijos galėtų pateikti pranešimus dėl esamų veikliųjų medžiagų viename ar keliuose produktų tipuose tik tada, kai esama veiklioji medžiaga bus identifikuota, arba dėl kitokių produktų tipų nei tie, kuriuose apie esamas veikliąsias medžiagas jau buvo pranešta. Toks pranešimas turėtų būti pateiktas ne vėliau kaip iki 2003 m. sausio 31 d. Šis papildomas laikotarpis neturėtų turėti neigiamos įtakos sudarant galutinius sąrašus, po patikslinimo iš naujo suteikiant prioritetus bei kitiems darbo programos galutiniams terminams, kaip nuodyta Reglamente (EB) Nr. 1896/2000.
(5) Šis papildomas laikotarpis turėtų leisti gamintojams, receptūros sudarytojams ir asociacijoms, norintiems pateikti paraišką, kad tokia esama veiklioji medžiaga būtų įtraukta į Direktyvos 98/8/EB I, IA arba IB priedą viename arba daugiau produktų tipų, pagal Reglamento (EB) Nr. 1896/2000 pranešti Komisijai apie šią veikliąją medžiagą pateikiant minėto reglamento II priede nurodytą informaciją.
(6) Šiame reglamente numatytos priemonės atitinka Biocidų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Šis reglamentas nustato papildomą laikotarpį, pagal Reglamento (EB) Nr. 1896/2000 4 straipsnio 1 dalį skiriamą pateikti pranešimus tik apie tas esamas veikliąsias medžiagas, kurios buvo identifikuotos arba apie kurias buvo pranešta tam tikruose produktų tipuose.
2 straipsnis
Sąvokų apibrėžimai
Šiame reglamente taikomi Direktyvos 98/8/EB 2 straipsnyje ir Reglamento (EB) Nr. 1896/2000 2 straipsnyje esantys sąvokų apibrėžimai.
Taip pat taikomi šie sąvokų apibrėžimai:
a) "identifikuota esama veiklioji medžiaga" - tai veiklioji medžiaga, pateikta į rinką iki 2000 m. gegužės 14 d., skirta naudoti biociduose, kurių naudojimo tikslas yra kitoks nei nurodyta Direktyvos 98/8/EB 2 straipsnio 2 dalies c ir d punktuose, kuri:
i) identifikuota pagal Reglamento (EB) Nr. 1896/2000 3 straipsnio 1 dalį arba
ii) apie kurią pranešta pagal minėto reglamento 4 straipsnio 1 dalį,
bet išskyrus tas medžiagas, kurias valstybės narės identifikavo pagal to paties reglamento 5 straipsnio 2 dalį;
b) "esama veiklioji medžiaga, apie kurią pranešta" - tai veiklioji medžiaga, pateikta į rinką iki 2000 m. gegužės 14 d., skirta naudoti biociduose, kurių naudojimo tikslas yra kitoks nei nurodyta Direktyvos 98/8/EB 2 straipsnio 2 dalies c ir d punktuose, apie kurią:
i) pagal Reglamento (EB) Nr. 1896/2000 4 straipsnio 1 dalį arba 8 straipsnio 1 dalį buvo pateiktas nors vienas pranešimas arba
ii) dėl kurios nors viena valstybė narė nurodė norinti ją įtraukti į I arba IA priedą pagal Reglamento (EB) Nr. 1896/2000 5 straipsnio 3 dalį arba į IB priedą pagal minėto reglamento 8 straipsnio 3 dalį.
3 straipsnis
Naujas galutinis terminas pranešimui apie esamas veikliąsias medžiagas
1. Gamintojai, receptūros sudarytojai ir asociacijos, norintys pateikti paraišką dėl bet kurios identifikuotos esamos veikliosios medžiagos, bet apie kurią nepranešta, įtraukimo į Direktyvos 98/8/EB I arba IA priedą viename arba daugiau produktų tipuose, ne vėliau kaip iki 2003 m. sausio 31 d. Komisijai apie minėtą veikliąją medžiagą praneša pagal Reglamento (EB) Nr. 1896/2000 4 straipsnio 1 dalį.
2. Gamintojai, receptūros sudarytojai ir asociacijos, norintys pateikti paraišką dėl bet kurios esamos veikliosios medžiagos įtraukimo į Direktyvos 98/8/EB I arba IA priedą viename arba daugiau produktų tipuose, kitokiuose nei jau įtrauktieji, dėl konkrečios esamos veikliosios medžiagos, apie kurią pranešta, į pirminį esamų veikliųjų medžiagų, apie kurias pranešta, sąrašą, ne vėliau kaip iki 2003 m. sausio 31 d. Komisijai praneša pagal Reglamento (EB) Nr. 1896/2000 4 straipsnio 1 dalį.
4 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugsėjo 25 d.